Пасля першай азнаямляльнай паездкі Я. Курсітэ на наступны год прывезла ўжо вялікую групу экскурсантаў. На маршруце, які пралягаў праз Расіцу, Сар’ю, Асвею, акадэмічная група паказала грунтоўнае веданне гісторыі нашага памежжа, што не пакідала нашым экскурсаводам прасторы для адвольнага тлумачэння асобных яе падзей. Мы зладзілі сустрэчу ў РДК, дзе гасцей вітаў народны клуб “Ветэран”, была арганізавана кніжная выстаўка, эксклюзіўны паказ цікавых латышам рарытэтаў будучага музея. Узаемная зацікаўленасць падагравалася песнямі на латышскай мове, якія гучалі ў выкананні беларусаў. А песня “Лісце жоўтае” прагучала і справакавала імправізаваныя скокі гасцей і гаспадароў перад сцэнай.